[dc]વિ[/dc]માન પ્રવાસ કરવો એ બીજાને સમજવાનો એક લહાવો છે. એમાં પણ જો લાંબી યાત્રા હોય તો ઘણા માણસો એમનાં ઘરમાં પણ કેવી રીતે વર્તતા હશે એ ખબર પડી જાય. સરળતાથી આંતરરાષ્ટ્રીય મુસાફરી કરવી હોય તો આખા પ્રવાસને એક કૉમેડી ફિલ્મની રીતે જોતા રહીએ તો જ મજા આવે. ઘણા લોકોને પ્રવાસ દરમિયાન બેઠાં બેઠાં હાથ કે પગને સોજા આવી જાય છે તેવી જ રીતે આવા પ્રવાસ વખતે વાતે વાતે બધા પર અકળાઈને કે દરેક વાતે ખોડ-ખાંપણ કાઢીને ઘણાને મગજ પર પણ સોજા ચડી જાય છે.